Спортсмени 100-м щIигъу
Тырныауз къалэм дэт «Геолог» физкультурэ-узыншагъэр щрагъэфIакIуэ спорт IуэхущIапIэм фокIадэм и 13 — 15-хэм щекIуэкIынущ алыдж-урым бэнэкIэмкIэ урысейпсо зэхьэзэхуэ, СССР-м спортымкIэ и мастерхэу Байзуллаев Юсуфрэ Мирзоев Хъызыррэ я фэеплъу къызэрагъэпэщыр.
Зэпеуэм хэтынущ илъэс 18 ныбжьым щыщIэдзауэ спортым и мастерым и кандидатым мынэхъ лъахъшэу Ростов, Ставрополь, Краснодар къалэхэм, Къэбэрдей-Балъкъэрым, Ингушым, Шэшэным, Осетие Ищхъэрэ-Аланием, Дагъыстэным я спортсмени 100-м щIигъу. Зэхьэзэхуэнухэр я хьэлъагъ елъытауэ, гупи 8-уэ гуэшауэ щытынущи, абыхэм ящыщу 7-р олимпиадэм къитIасэхэрщ.
Iуащхьэмахуэ муниципальнэ куейм и щIыпIэ администрацэм и пресс-секретарь Тарим Алисэ щыгъуазэ дызэрищIамкIэ, зэхьэзэхуэр фокIадэм и 14-м сыхьэт 15-м къызэIуахынущ. Абы кърихьэлIэнущ КъБР-м Спортымрэ туризмэмкIэ и министерствэм я лIыкIуэхэр, спортсмен цIэрыIуэхэр, Iуащхьэмахуэ куейм и унафэщIхэр.
Урысейпсо зэпеуэм щытекIуэхэм иратыну медалхэм къадэкIуэу «Спортым и мастер» цIэхэри фIащынущ. Iуащхьэмахуэ куейм физкультурэмрэ спортымкIэ и комитетым и унафэщI Жаппуев Магомед зэрыжиIамкIэ, зэхьэзэхуэр иджы епщыкIутхуанэрэ ирагъэкIуэкI. Алыдж-урым бэнэкIэмкIэ спортсмен цIэрыIуэхэм ящыщ куэдым я ехъулIэныгъэхэм щIэдзапIэ яхуэхъуащ «Геолог» спорт IуэхущIапIэм и утыкур. Абыхэм ящыщщ ди лъахэгъу, зэпеуэр щекIуэкIыну Iуащхьэмахуэ куейм щыщ, Лондон щекIуэкIа Олимп джэгухэм жэз медаль къыщызыхьа, Урысейм алыдж-урым бэнэкIэмкIэ щIыхь зиIэ и тренер Локьяев Юрий и гъэсэн Курамагомедов Заур.
Дыгулыбгъу Быцэ.
